- Her kommer en bombe. To faktisk. Sådan indleder Casper Clasen fra kulturhuset Platform 4 i Aalborg et opslag på Facebook onsdag formiddag, hvor han bekendtgør, at Platform 4 lukker i fysisk forstand til nytår. Årsagen er, at Platform 4 er taget af kulturbudgettet fra 2019, og at Studenterhuset, som er med til at drive kulturhuset i de gamle tivoli-bygninger i Karolinelund, har opsagt lejemålet fra årsskiftet. - Det betyder, at foreningen Platform 4 rykker ud af Karolinelund og overgår til en virtuel eksistens uden fysisk ramme eller økonomi, skriver Casper Clasen. - Et tab for Aalborg Platform 4 blev til i 2008 som et udviklingsmiljø for unge kunstnere. Kulturhuset har siden modtaget tilskud til driften fra Aalborg Kommune, men i budgettet for 2019-2022 er tilskuddet sløjfet. En beslutning, der vækker skuffelse hos Casper Clasen. - Det er vel overflødigt at sige, at vi er brandærgerlige over den udvikling. Både for vores ret unikke community af unge kulturaktører, for alle vores gæster ‒ og i al beskedenhed for Aalborgs kulturliv, skriver han på Facebook. Gennem årene har Platform 4 udviklet sig fra at være et eksperimenterende kunsthus til også at tilbyde alternative koncerter med elektronisk og urban musik og mulighed for at spise. - Derfor synes vi, at det er et ekstra trættende valg af Sundheds- og Kulturforvaltningen, at de trækker stikket helt netop nu, hvor vi begynder at mærke det momentum, der med blod, sved og et utælleligt antal frivillige timer er blevet bygget op over de seneste år, skriver Casper Clasen. De sidste arrangementer på Platform 4 bliver afviklet over den næste måned med blandt andet et par koncerter. Sidste punktum bliver sat med en "Platform 4 final party" den 24. november. Det har ikke været muligt at få en kommentar fra rådmand Mads Duedahl (Venstre).

Opsummering:
Kulturhuset Platform 4 i Karolinelund i Aalborg lukker i fysisk forstand om en måned. Aalborg Kommune har nemlig fjernet tilskuddet til driften fra 2019.